Foto: FAH

U STUDIJU 4 HRT-a trebali su gostovati Milorad Pupovac i Ruža Tomašić. Oni su se trebali osvrnuti na izjave Mire Kovača koji je rekao da Srbija ne može u EU dok ne ukine nadležnost za ratne zločine na području cijele bivše Jugoslavije. Nadalje, hrvatski šef diplomacije naglasio je i drugi uvjet Republici Srbiji, a to je da traži prava i zaštitu tamošnje hrvatske manjine.



Milorad Pupovac je neposredno prije emisije napustio studio rekavši da ne želi sudjelovati u razgovoru s Ružom Tomašić.



Komentirajući izjave Mire Kovača, Tomašić je rekla kako smatra da Hrvatska traži premalo jer osim pitanja nadležnosti za ratne zločine i prava hrvatske nacionalne manjine, prije ulaska Srbije u EU trebalo bi riješiti pitanje granica, nestalih osoba, otetog kulturnog blaga.



"Hrvatska traži veoma malo, no i za to malo Dačić kaže da si umišljamo da smo velesila. Ja mislim da je sramotno to što Hrvatska traži i da je Hrvatska trebala tražiti puno više", smatra Tomašić.



Budući da je Republika Srbija sebe proglasila mjerodavnom za sve ratne zločine na prostoru cijele bivše Jugoslavije, pa tako i Hrvatske, Tomašić kaže kako bi ona taj problem lako riješila.



"Ako oni na tome inzistiraju, ja bih poništila Zakon o oprostu, tj. aboliciji, pa bih sudila svima koji žive u Hrvatskoj, a izvršili su agresiju na nju.



Komentirala je i ponašanje Vojislava Šešelja.



"Oni će cijelo vrijeme zagovarati Veliku Srbiju zato što zapravo nisu kažnjeni, a kad niste kažnjeni za nešto, onda ćete nastaviti jer mislite da je to u redu", smatra Tomašić.